CELEX: 32019D1274
Language: el
Date: 2019-07-29 00:00:00
Title: Εκτελεστική απόφαση (ΕΕ) 2019/1274 της Επιτροπής, της 29ης Ιουλίου 2019, σχετικά με την ισοδυναμία του νομοθετικού και εποπτικού πλαισίου που εφαρμόζεται στους δείκτες αναφοράς στην Αυστραλία, σύμφωνα με τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

30.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 201/9
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1274 ΤΗΣ ΕΠΙΤΡΟΠΗΣ
         της 29ης Ιουλίου 2019
         σχετικά με την ισοδυναμία του νομοθετικού και εποπτικού πλαισίου που εφαρμόζεται στους δείκτες αναφοράς στην Αυστραλία, σύμφωνα με τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 30,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2016/1011 θεσπίζει κοινό πλαίσιο για την εξασφάλιση της ακρίβειας και ακεραιότητας των δεικτών που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων στην Ένωση.
                  
               
                     (2)
                  
                  
                     Ο εν λόγω κανονισμός εφαρμόζεται από την 1η Ιανουαρίου 2018 και οι διαχειριστές εκτός της Ένωσης επωφελούνται από μεταβατική περίοδο που επιτρέπει τη χρήση δεικτών αναφοράς τρίτων χωρών στην Ένωση. Μετά τη λήξη της μεταβατικής περιόδου, ένας δείκτης αναφοράς ή ένας συνδυασμός δεικτών αναφοράς που παρέχονται από διαχειριστή που βρίσκεται σε τρίτη χώρα μπορούν να χρησιμοποιούνται στην Ένωση μόνον όταν ο δείκτης αναφοράς και ο διαχειριστής περιλαμβάνονται στο μητρώο που τηρείται από την Ευρωπαϊκή Αρχή Κινητών Αξιών και Αγορών («ΕΑΚΑΑ»), μετά την έκδοση απόφασης ισοδυναμίας από την Επιτροπή, ή την αναγνώριση ή την έγκριση από αρμόδιες αρχές.
                  
               
                     (3)
                  
                  
                     Η Επιτροπή εξουσιοδοτείται να εκδίδει εκτελεστικές αποφάσεις που ορίζουν ότι το νομοθετικό και εποπτικό πλαίσιο τρίτης χώρας σε σχέση με συγκεκριμένους διαχειριστές ή συγκεκριμένους δείκτες αναφοράς ή οικογένειες δεικτών αναφοράς είναι ισοδύναμο με τις απαιτήσεις του κανονισμού (ΕΕ) 2016/1011. Κατά την αξιολόγηση της εν λόγω ισοδυναμίας, η Επιτροπή λαμβάνει υπόψη αν το νομικό πλαίσιο και οι εποπτικές πρακτικές μιας τρίτης χώρας εξασφαλίζουν τη συμμόρφωση με τις αρχές της IOSCO για τους χρηματοπιστωτικούς δείκτες αναφοράς ή, κατά περίπτωση, με τις αρχές της IOSCO για τους οργανισμούς κοινοποίησης τιμών πετρελαίου (Price Reporting Agencies — PRA), και αν οι εν λόγω συγκεκριμένοι διαχειριστές ή συγκεκριμένοι δείκτες αναφοράς ή οικογένειες δεικτών αναφοράς υπόκεινται σε αποτελεσματική εποπτεία και επιβολή σε μόνιμη βάση στην εν λόγω τρίτη χώρα.
                  
               
                     (4)
                  
                  
                     Δείκτες αναφοράς, όπως ο Australian Bank Bill Swap Rate και ο S&P/ASX 200 Index, τελούν υπό διαχείριση στην Αυστραλία και χρησιμοποιούνται στην Ένωση από ορισμένες εποπτευόμενες οντότητες. Ως εκ τούτου, η Επιτροπή προέβη σε αξιολόγηση του καθεστώτος των δεικτών αναφοράς στην Αυστραλία.
                  
               
                     (5)
                  
                  
                     Το νομοθετικό πλαίσιο για τον καθορισμό, την εποπτεία και τη διαχείριση των δεικτών αναφοράς στην Αυστραλία περιλαμβάνει ένα σύστημα αδειοδότησης και αναθέτει αρμοδιότητες στην Επιτροπή Κεφαλαιαγοράς και Επενδύσεων της Αυστραλίας (Australian Securities and Investments Commission — «ASIC»). Βάσει αυτού, απαιτείται επίσης από τους διαχειριστές σημαντικών δεικτών αναφοράς να αποκτήσουν άδεια διαχειριστή δείκτη αναφοράς από την ASIC. Για τους δείκτες αναφοράς που δεν έχουν χαρακτηριστεί σημαντικοί από την ASIC, το νομοθετικό πλαίσιο στην Αυστραλία επιτρέπει στους διαχειριστές να συμμετάσχουν στο εθνικό ρυθμιστικό πλαίσιο, υποβάλλοντας αίτηση για χορήγηση άδειας από την ASIC, σύμφωνα με το άρθρο 908BD του Corporations Act, και, ως εκ τούτου, τους υπάγει στους κανόνες της ASIC για τους διαχειριστές και τους συνεισφέροντες.
                  
               
                     (6)
                  
                  
                     Οι κάτοχοι άδειας από την ASIC υπόκεινται στους όρους της άδειας, καθώς και σε μια σειρά νομοθετικών απαιτήσεων. Οι νομικά δεσμευτικές απαιτήσεις για τους διαχειριστές καθορίζονται στον νόμο περί εταιρειών του 2001 («Corporations Act»), στους κανόνες της ASIC, του 2018, που αφορούν τη διαχείριση των χρηματοπιστωτικών δεικτών αναφοράς [Financial Benchmark (Administration) Rules] και στους κανόνες της ASIC, του 2018, για τους υποχρεωτικούς χρηματοπιστωτικούς δείκτες αναφοράς [Financial Benchmark (Compelled) Rules]. Ο ρυθμιστικός οδηγός 268 της ASIC, με τίτλο «Licensing regime for financial benchmark administrators» («RG 268») (Καθεστώς αδειοδότησης για διαχειριστές χρηματοπιστωτικών δεικτών αναφοράς) παρέχει περαιτέρω οδηγίες για τους διαχειριστές δεικτών αναφοράς. Βάσει του μέρους 7.5B του νόμου περί εταιρειών [όπως τροποποιήθηκε με τον Treasury Laws Amendment (2017 Measures No 5) Act 2018] τίθεται σε εφαρμογή το νομοθετικό πλαίσιο για τη ρύθμιση των χρηματοπιστωτικών δεικτών αναφοράς.
                  
               
                     (7)
                  
                  
                     Σύμφωνα με το άρθρο 908AC του νόμου περί εταιρειών, η ASIC μπορεί, με νομοθετική πράξη, να χαρακτηρίζει έναν χρηματοπιστωτικό δείκτη αναφοράς ως σημαντικό δείκτη αναφοράς. Μόνον οι δείκτες αναφοράς που πληρούν τα κριτήρια του νόμου περί εταιρειών μπορούν να οριστούν ως σημαντικοί δείκτες αναφοράς. Η ASIC προβαίνει στον χαρακτηρισμό αυτόν εάν κρίνει: i) ότι ο δείκτης αναφοράς είναι συστημικά σημαντικός για το χρηματοπιστωτικό σύστημα της Αυστραλίας· ή ii) ότι υπάρχει σημαντικός κίνδυνος μετάδοσης χρηματοπιστωτικής κρίσης ή συστημικής αστάθειας στην Αυστραλία, εάν διαταραχθεί η διαθεσιμότητα ή η ακεραιότητα του δείκτη αναφοράς· ή iii) ότι αναμένεται σημαντικός αντίκτυπος στους επενδυτές λιανικής ή χονδρικής στην Αυστραλία, εάν διαταραχθεί η διαθεσιμότητα ή η ακεραιότητα του δείκτη αναφοράς.
                  
               
                     (8)
                  
                  
                     Η ASIC έχει χαρακτηρίσει μια σειρά χρηματοπιστωτικών δεικτών αναφοράς ως σημαντικούς δείκτες αναφοράς μέσω της πράξης της περί εταιρειών (Σημαντικοί χρηματοπιστωτικοί δείκτες αναφοράς) 2018/420 [ASIC Corporations (Significant Financial Benchmarks) Instrument 2018/420]. Η απόφαση αυτή περιορίζεται στους διαχειριστές των δεικτών αναφοράς που απαριθμούνται στην πράξη ASIC Corporations (Significant Financial Benchmarks) Instrument 2018/420, όπως τροποποιήθηκε και ισχύει. Η απόφαση αυτή δεν καλύπτει τους διαχειριστές χρηματοπιστωτικών δεικτών αναφοράς που υπάγονται σε εξαίρεση από το πεδίο εφαρμογής του κανονισμού (ΕΕ) 2016/1011 σύμφωνα με το άρθρο 2 παράγραφος 2 του εν λόγω κανονισμού.
                  
               
                     (9)
                  
                  
                     Η ASIC μπορεί να χορηγεί άδεια σε διαχειριστή δεικτών αναφοράς σε σχέση με έναν ή περισσότερους χρηματοπιστωτικούς δείκτες αναφοράς. Η ASIC πρέπει να εξετάζει τους παράγοντες που καθορίζονται στο άρθρο 908BO(2) του νόμου περί εταιρειών, όταν αποφασίζει αν θα χορηγήσει άδεια, αν θα επιβάλει, θα τροποποιήσει ή θα ανακαλέσει τους όρους μιας άδειας, καθώς και αν θα τροποποιήσει, θα αναστείλει ή θα ακυρώσει μια άδεια. Ένα πρόσωπο θεωρείται ότι διαπράττει αδίκημα εάν διαχειρίζεται (ή δημιουργεί την εντύπωση ότι διαχειρίζεται) έναν σημαντικό δείκτη αναφοράς, αλλά δεν διαθέτει άδεια διαχειριστή δείκτη αναφοράς στην οποία να προσδιορίζεται ο χρηματοπιστωτικός δείκτης αναφοράς.
                  
               
                     (10)
                  
                  
                     Η ASIC εξέδωσε τους κανόνες της ASIC του 2018 που αφορούν τη διαχείριση των χρηματοπιστωτικών δεικτών αναφοράς («Administration Rules»), δυνάμει του άρθρου 908CA του νόμου περί εταιρειών, και τους κανόνες της ASIC του 2018 για τους υποχρεωτικούς χρηματοπιστωτικούς δείκτες αναφοράς («Compelled Rules»), δυνάμει του άρθρου 908CD του νόμου περί εταιρειών. Οι Administration Rules καθορίζουν απαιτήσεις για τους κατόχους άδειας διαχειριστή δείκτη αναφοράς και τους συνεισφέροντες, συμπεριλαμβανομένων των απαιτήσεων διακυβέρνησης και επίβλεψης, των απαιτήσεων εξωτερικής ανάθεσης, των απαιτήσεων προστασίας από συγκρούσεις συμφερόντων, των απαιτήσεων σχεδιασμού και μεθόδου του δείκτη αναφοράς και των απαιτήσεων σχετικά με τα δεδομένα εισόδου. Οι Compelled Rules ρυθμίζουν την υποχρεωτική παραγωγή ή διαχείριση ενός σημαντικού δείκτη αναφοράς ή την υποχρεωτική υποβολή στοιχείων για σημαντικό δείκτη αναφοράς.
                  
               
                     (11)
                  
                  
                     Κατά την κατάρτιση των Administration Rules, η ASIC έλαβε υπόψη της τις «Αρχές για τους χρηματοπιστωτικούς δείκτες αναφοράς» της IOSCO, όπως απαιτείται βάσει του άρθρου 908CK του νόμου περί εταιρειών. Επιπλέον, η ASIC έλαβε υπόψη τα νομικά και εποπτικά πλαίσια όσον αφορά τους δείκτες αναφοράς σε τρίτες χώρες, συμπεριλαμβανομένου του κανονισμού (ΕΕ) 2016/1011, καθώς και άλλα αυστραλιανά καθεστώτα χρηματοπιστωτικής αδειοδότησης.
                  
               
                     (12)
                  
                  
                     Στην αιτιολογική έκθεση των Administration Rules εξηγείται πώς οι Administration Rules και οι Compelled Rules της ASIC αποτυπώνουν τις Αρχές της IOSCO. Πιο συγκεκριμένα, οι Administration Rules ορίζουν ότι ο κανόνας 2.1.2 αντιστοιχεί στις Αρχές της IOSCO περί ρυθμίσεων διακυβέρνησης για τους χρηματοπιστωτικούς δείκτες αναφοράς. Ο κανόνας 2.1.3 αντιστοιχεί στις Αρχές της IOSCO σχετικά με την εποπτεία τρίτων μερών που εμπλέκονται στην παραγωγή ή τη διαχείριση κάθε χρηματοπιστωτικού δείκτη αναφοράς που προσδιορίζεται στην άδεια του διαχειριστή δείκτη αναφοράς. Ο κανόνας 2.1.4 αντιστοιχεί στις Αρχές της IOSCO σχετικά με τις συγκρούσεις συμφερόντων για τους διαχειριστές χρηματοπιστωτικών δεικτών αναφοράς. Ο κανόνας 2.2.1 αντιστοιχεί στις Αρχές της IOSCO σχετικά με τον σχεδιασμό του δείκτη αναφοράς. Ο κανόνας 2.2.2 αντιστοιχεί στις Αρχές της IOSCO σχετικά με την επάρκεια των δεδομένων και τους εσωτερικούς ελέγχους όσον αφορά τη συλλογή δεδομένων. Ο κανόνας 2.2.3 αντιστοιχεί στις Αρχές της IOSCO σχετικά με το περιεχόμενο της μεθοδολογίας που χρησιμοποιείται για τον προσδιορισμό των δεικτών αναφοράς. Ο υπο-κανόνας 2.2.4(1) αντιστοιχεί στις Αρχές της IOSCO σχετικά με αλλαγές στη μεθοδολογία που χρησιμοποιείται για τον προσδιορισμό των δεικτών αναφοράς. Ο κανόνας 2.3.1 αντιστοιχεί στις Αρχές της IOSCO σχετικά με το πλαίσιο ελέγχου για τους διαχειριστές, εφόσον αφορά τη διαχείριση κινδύνων, καθώς και βασικές απαιτήσεις άλλων αυστραλιανών καθεστώτων αδειοδότησης. Ο κανόνας 2.4.1 αντιστοιχεί στις Αρχές της IOSCO σχετικά με τον προγραμματισμό για τη μετάβαση ή τη διακοπή ενός αδειοδοτημένου δείκτη αναφοράς. Ο κανόνας 2.5.1 αντιστοιχεί στις Αρχές της IOSCO σχετικά με τον «Κώδικα δεοντολογίας του συνεισφέροντος». Τέλος, ο κανόνας 2.6.1 αντιστοιχεί στις Αρχές της IOSCO σχετικά με τη διαφάνεια του προσδιορισμού των δεικτών αναφοράς.
                  
               
                     (13)
                  
                  
                     Επιπλέον, η ASIC παρέχει ρυθμιστικές κατευθυντήριες οδηγίες (RG 268) για τις οντότητες που υπόκεινται στους Administration Rules και στους Compelled Rules. Σε αυτές, η ASIC ορίζει τον τρόπο ερμηνείας του νόμου και παρέχει πρακτική καθοδήγηση για τον τρόπο με τον οποίο οι οντότητες μπορούν να εκπληρώνουν τις υποχρεώσεις τους βάσει του νόμου.
                  
               
                     (14)
                  
                  
                     Ως εκ τούτου, η Επιτροπή καταλήγει στο συμπέρασμα ότι οι δεσμευτικές απαιτήσεις, όσον αφορά τους διαχειριστές δεικτών αναφοράς που χαρακτηρίστηκαν σημαντικοί με την πράξη ASIC Corporations (Significant Financial Benchmarks) Instrument 2018/420 είναι ισοδύναμες με τις αντίστοιχες απαιτήσεις του κανονισμού (ΕΕ) 2016/1011.
                  
               
                     (15)
                  
                  
                     Το άρθρο 30 του κανονισμού (ΕΕ) 2016/1011 ορίζει επίσης ότι οι απαιτήσεις υπόκεινται σε αποτελεσματική εποπτεία και επιβολή, σε μόνιμη βάση, στην τρίτη χώρα.
                  
               
                     (16)
                  
                  
                     Οι διαχειριστές δεικτών αναφοράς με άδεια λειτουργίας στην Αυστραλία υπόκεινται σε συνεχή εποπτεία και επίβλεψη από την ASIC. Το άρθρο 908AF του νόμου περί εταιρειών προβλέπει ότι η ASIC είναι υπεύθυνη για την εποπτεία χρηματοπιστωτικών δεικτών αναφοράς για τους οποίους έχει χορηγηθεί άδεια. Η ASIC είναι επίσης υπεύθυνη για την επιβολή της συμμόρφωσης των διαχειριστών δεικτών αναφοράς με τις υποχρεώσεις τους δυνάμει του νόμου περί εταιρειών, των Administration Rules και των Compelled Rules, και, στο πλαίσιο αυτό, διενεργεί περιοδικές αξιολογήσεις της συμμόρφωσης των διαχειριστών δεικτών αναφοράς με τις υποχρεώσεις τους που απορρέουν από τις άδειες.
                  
               
                     (17)
                  
                  
                     Το άρθρο 908BQ του νόμου περί εταιρειών και ο κανόνας 2.8.1 των Administration Rules απαιτούν από τους διαχειριστές δεικτών αναφοράς να προβαίνουν σε κοινοποίηση στην ASIC για ορισμένα ζητήματα, μεταξύ άλλων και στην περίπτωση που ο κάτοχος άδειας δεν συμμορφώνεται ή δεν μπορεί πλέον να συμμορφώνεται με κάποια από τις ρυθμιστικές υποχρεώσεις του. Η ASIC είναι σε θέση να αξιολογεί τη συμμόρφωση των κατόχων άδειας με τον νόμο περί εταιρειών και με τους Administration Rules, σύμφωνα με τα άρθρα 908BR και 908BS του νόμου περί εταιρειών και με τους κανόνες 2.8.2 και 2.8.3 των Administration Rules. Η ASIC μπορεί επίσης να ζητά την υποβολή έκθεσης για οποιοδήποτε θέμα σύμφωνα με το άρθρο 908BV του νόμου περί εταιρειών, καθώς και να ζητά δήλωση ελέγχου της έκθεσης του κατόχου άδειας για τα εν λόγω θέματα. Το άρθρο 908BW του νόμου περί εταιρειών εξουσιοδοτεί την ASIC να συντάσσει εκθέσεις αξιολόγησης, να κοινοποιεί τις εκθέσεις αυτές σε ορισμένους αυστραλιανούς κυβερνητικούς οργανισμούς, εφόσον είναι αναγκαίο, και να τις δημοσιεύει.
                  
               
                     (18)
                  
                  
                     Σε περίπτωση που διαχειριστής δείκτη αναφοράς δεν συμμορφωθεί με τις ρυθμιστικές υποχρεώσεις του, βάσει του άρθρου 908BT του νόμου περί εταιρειών, η ASIC δύναται να εκδώσει γραπτή οδηγία προς τον κάτοχο άδειας προκειμένου αυτός να προβεί σε συγκεκριμένες ενέργειες που η ASIC πιστεύει ότι θα διασφαλίσουν τη συμμόρφωση του κατόχου άδειας με τις εν λόγω υποχρεώσεις. Εάν ο κάτοχος άδειας δεν συμμορφωθεί με αυτή τη γραπτή οδηγία, η ASIC μπορεί να προσφύγει σε δικαστήριο, το οποίο μπορεί στη συνέχεια να διατάξει τη συμμόρφωση του κατόχου άδειας με την οδηγία της ASIC. Σύμφωνα με τα άρθρα 908CH και 908CI του νόμου περί εταιρειών, η ASIC μπορεί να εκδίδει ειδοποιήσεις επί παραβάσει ή να δέχεται δεσμεύσεις από διαχειριστές που δεν συμμορφώθηκαν με τις ρυθμιστικές υποχρεώσεις τους. Το άρθρο 908CG του νόμου περί εταιρειών προβλέπει ένα πλαίσιο βάσει του οποίου ένας διαχειριστής που εικάζεται ότι δεν έχει συμμορφωθεί με τους Administration Rules μπορεί, εναλλακτικά ως προς τις αστικές διαδικασίες, να καταβάλει πρόστιμο, να προβλέψει ή να λάβει διορθωτικά μέτρα (συμπεριλαμβανομένων των εκπαιδευτικών προγραμμάτων), ή να δεχτεί άλλες κυρώσεις πλην της καταβολής προστίμου. Η ASIC μπορεί επίσης να αναστέλλει ή να ακυρώνει άδεια υπό ορισμένες περιστάσεις σύμφωνα με τα άρθρα 908BI και 908BJ του νόμου περί εταιρειών.
                  
               
                     (19)
                  
                  
                     Οι Compelled Rules επιτρέπουν στην ASIC, εάν κρίνει ότι είναι προς το δημόσιο συμφέρον, να υποχρεώσει έναν κάτοχο άδειας να συνεχίσει να παράγει ή να διαχειρίζεται έναν σημαντικό δείκτη αναφοράς, ή να παράγει ή να διαχειρίζεται έναν σημαντικό δείκτη αναφοράς με συγκεκριμένο τρόπο, συμπεριλαμβανομένης της αλλαγής της μεθόδου που χρησιμοποιείται για την παραγωγή ή τη διαχείριση του σημαντικού δείκτη αναφοράς. Οι Compelled Rules επιτρέπουν επίσης στην ASIC να υποχρεώσει έναν συνεισφέροντα να συνεισφέρει δεδομένα ή πληροφορίες σε κάτοχο άδειας για τη δημιουργία ή τη διαχείριση σημαντικού δείκτη αναφοράς, ή στην ASIC για σκοπούς που σχετίζονται με τη δημιουργία ή τη διαχείριση σημαντικού δείκτη αναφοράς.
                  
               
                     (20)
                  
                  
                     Ως εκ τούτου, η Επιτροπή καταλήγει στο συμπέρασμα ότι οι δεσμευτικές απαιτήσεις, όσον αφορά τους διαχειριστές δεικτών αναφοράς που χαρακτηρίστηκαν σημαντικοί με την πράξη ASIC Corporations (Significant Financial Benchmarks) Instrument 2018/420 υπόκεινται σε αποτελεσματική εποπτεία και επιβολή, σε μόνιμη βάση.
                  
               
                     (21)
                  
                  
                     Οι διαχειριστές δεικτών αναφοράς της ΕΕ δεν χρειάζεται να λάβουν άδεια για τους δείκτες αναφοράς τους που πρόκειται να χρησιμοποιηθούν στην Αυστραλία, εκτός εάν ένας δείκτης αναφοράς ορίζεται ως σημαντικός δείκτης αναφοράς από την ASIC, ή εάν ένας διαχειριστής δείκτη αναφοράς επιδιώκει οικειοθελώς να λάβει άδεια στην Αυστραλία. Η ASIC ενημέρωσε την Επιτροπή ότι δεν προτίθεται να ορίσει δείκτες αναφοράς της ΕΕ ως σημαντικούς δείκτες αναφοράς.
                  
               
                     (22)
                  
                  
                     Η παρούσα απόφαση θα συμπληρωθεί με ρυθμίσεις συνεργασίας, ώστε να διασφαλίζεται η αποτελεσματική ανταλλαγή πληροφοριών και ο συντονισμός των εποπτικών δραστηριοτήτων μεταξύ της ΕΑΚΑΑ και της ASIC.
                  
               
                     (23)
                  
                  
                     Η παρούσα απόφαση βασίζεται στην αξιολόγηση των εφαρμοστέων νομικά δεσμευτικών απαιτήσεων σχετικά με τους δείκτες αναφοράς στην Αυστραλία κατά τον χρόνο έκδοσης της παρούσας απόφασης. Η Επιτροπή θα συνεχίσει να παρακολουθεί, σε τακτική βάση, τις εξελίξεις της αγοράς, την εξέλιξη του νομοθετικού και εποπτικού πλαισίου των δεικτών αναφοράς και την αποτελεσματικότητα της εποπτικής συνεργασίας σε σχέση με την παρακολούθηση και την επιβολή των εν λόγω απαιτήσεων, ώστε να διασφαλίζεται η συνεχής εκπλήρωση των απαιτήσεων βάσει των οποίων εκδόθηκε η παρούσα απόφαση.
                  
               
                     (24)
                  
                  
                     Η παρούσα απόφαση δεν θίγει την εξουσία της Επιτροπής να διενεργεί ειδική επανεξέταση ανά πάσα στιγμή, σε περίπτωση που, λόγω σχετικών εξελίξεων, καταστεί αναγκαίο να αξιολογήσει εκ νέου η Επιτροπή την παρούσα απόφαση.
                  
               
                     (25)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τους σκοπούς του άρθρου 30 του κανονισμού (ΕΕ) 2016/1011, το νομοθετικό και εποπτικό πλαίσιο της Αυστραλίας, το οποίο εφαρμόζεται στους διαχειριστές χρηματοπιστωτικών δεικτών αναφοράς οι οποίοι χαρακτηρίζονται ως σημαντικοί δείκτες αναφοράς βάσει της πράξης ASIC Corporations (Significant Financial Benchmarks) Instrument 2018/420, όπως τροποποιήθηκε και ισχύει, θεωρείται ότι είναι ισοδύναμο με τις απαιτήσεις που καθορίζονται στον κανονισμό (ΕΕ) 2016/1011 και ότι υπόκειται σε αποτελεσματική εποπτεία και επιβολή σε μόνιμη βάση.
         
         
            Άρθρο 2
            Η παρούσα απόφαση αρχίζει να ισχύει 20 ημέρες μετά τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 29 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 171 της 29.6.2016, σ. 1.